bluuebunny/crossref_metadata_2025 huggingface dataset:
Το ελληνικό νοσοκομείο Φλαγγίνη της Βενετίας κατά την πρώτη (1666-1797) και κατά τη μεταβατική (1797-1845) περίοδο λειτουργίας του
Authors: Σταυρουλάκης Εμμανουήλ
Published: January 2014

The purpose of the present doctoral dissertation is to exhibit the field of health of the Greeks of Venice from their diachronic history in that city. Research of original materials was conducted in Archives of the Greek Institute of Venice, Government Archives of Venice (G.A.V.), Archives of churches of Venice, St.Severo, St.Zaccaria, St.Giovanni in Bragora, Sa.Ternita, Sa.Giustina, St.Francesco della Vigna, St.Martino, in Archivio della Fondazione di S.Servolo, as well as at the Diplomatic Historical Archives of the Greek Ministry of Foreign Affairs. It tells of the creation and operation of Flangini Hospital which had three operational periods: the First (1666-1797), the Transitional (1797-1845) and the Second (1845-1905). Subjects of this work are the First and the Transitional periods when the hospital had the name of its founder and sponsor, Thomas Flangini. For the Second Period (1845-1905), when the hospital is named Flangini- Pikering Hospital, a relative work is being prepared. The equipment, doctors, nurses and administrators of Flangini Hospital are documented, while the manner of obtaining and distributing medicines and the issuance of post-hospital subsidies with patients' release from the hospital is described. Political developments in Venice at the end of the 18th century are analyzed as are their repercussions as regards operation of Flangini Hospital. Also made known is the wider framework of Venice with a description of its four major hospitals: della Pieta, degl' Incurabili, dei Derelitti and dei Mendicanti, as well as their relationship with Flangini Hospital. Whereas Venice, from 16/5/1797, with the entrance of Napoleon's troops into the city, is rendered into a state of occupation, the efforts of the Greek Community to save the hospital and its basic operation in spite of obstacles is dealt with. Extortion of funds donated by Flangini for operation of the hospital by the occupiers will cause it to be turned into a Shelter for the Poor on 4/3/1808 and it will operate in this capacity for the remainder of its Transitional Period until 5/12/1845. Doctors, Greek and foreign, who treated Greek patients at Flangini Hospital, at the Shelter for the Poor, the Public Hospital of Venice or with house calls, are documented, whereas matters dealing with wider health issues and pertaining to the Greek Community during its Transitional Period (1797-1845) are also noted.
Η μειονοτική εκπαίδευση στη Δ. Θράκη
Authors: Μήτσιου Ηλιάνα
Published: January 2014

Στόχος της διατριβής είναι η καταγραφή της κινητικότητας στη δευτεροβάθμια και τριτοβάθμια εκπαίδευση των μαθητών των μειονοτικών σχολείων, αλλά και η σκιαγράφηση των προοπτικών και των προκλήσεων που δημιουργούνται με βάση τις σύγχρονες εξελίξεις στην εκπαίδευση, στην κοινωνία και στην Ευρωπαϊκή Ένωση γενικότερα. Η μεθοδολογία που χρησιμοποιήθηκε είναι η επιτόπια ποιοτική έρευνα, με τη διεξαγωγή συνεντεύξεων και τη συμμετοχική παρατήρηση. Μετά από μια σύντομη ιστορική αναφορά στη δημιουργία της μουσουλμανικής μειονότητας στη Θράκη, στην κατάσταση που βρίσκεται σήμερα και στις νομικές πτυχές της μειονοτικής εκπαίδευσης (διεθνές και εθνικό νομικό πλαίσιο), καταγράφονται οι εξελίξεις στο χώρο της μειονοτικής εκπαίδευσης και παρουσιάζονται στοιχεία σχετικά με τον αριθμό των μαθητών κατά την τελευταία δεκαετία, γίνονται συγκεκριμένες προτάσεις για τη βελτίωση της εκπαιδευτικής διαδικασίας για τους μειονοτικούς μαθητές και τους μαθητές Ρομά ξεχωριστά, καθώς θεωρούνται ως μια ευαίσθητη κοινωνική ομάδα, με αρκετές ιδιαιτερότητες που καθιστούν αναποτελεσματική την προσέγγισή τους με τις ίδιες μεθόδους που χρησιμοποιούνται για το σύνολο της εκπαιδευτικής κοινότητας. Ειδικότερα, αποδεικνύεται ότι ο αριθμός των μαθητών των μειονοτικών γυμνασίων - λυκείων και ιεροσπουδαστηρίων παραμένει την τελευταία δεκαετία σχετικά σταθερός, σημαντικά όμως μειωμένος σε σχέση με την προηγούμενη. Παράλληλα, η Ειδική Παιδαγωγική Ακαδημία Θεσσαλονίκης υποβαθμίζεται συνεχώς. Μεγάλος αριθμός μαθητών - φοιτητών της μειονότητας προτιμά τη δημόσια ελληνική εκπαίδευση. Βάσει των συμπερασμάτων που εξάγονται σχετικά με την πορεία της μειονοτικής εκπαίδευσης, καταγράφονται τρία σενάρια για το μέλλον της (κατάργηση, βελτίωση, παράγοντας της ιδιωτικής εκπαίδευσης). Η γενικά αποδεκτή αλήθεια είναι ότι η εκπαίδευση της μειονότητας ήταν και είναι εγκλωβισμένη στις πολιτικές εξελίξεις και στις σχέσεις εξωτερικής πολιτικής Ελλάδας-Τουρκίας, με αποτέλεσμα να παρατηρούνται υψηλά ποσοστά σχολικής αποτυχίας και διαρροής, αλλά και μεγάλης κινητικότητας προς τη δημόσια ελληνόφωνη εκπαίδευση.
Ασφάλεια πληροφοριακών συστημάτων σε συνεργατικά περιβάλλοντα εφαρμογών με βάση το διαδίκτυο
Authors: Μάττας Ανδρέας
Published: January 2014

Αντικείμενο της παρούσας διατριβής είναι η μελέτη θεμάτων ασφάλειας πληροφοριακών συστημάτων που λειτουργούν με βάση το διαδίκτυο και ειδικότερα η διαχείριση συστημάτων ελέγχου προσπέλασης σε συνεργατικά περιβάλλοντα εφαρμογών. Στα πλαίσια αυτής της διατριβής εξετάζονται τα προβλήματα ασφάλειας των κατανεμημένων πληροφοριακών συστημάτων, καθώς και των διαδικτυακών εφαρμογών που εκτελούνται σε αυτά. Επιπρόσθετα, μελετώνται τα χαρακτηριστικά και οι δυνατότητες των υπαρχόντων μοντέλων και πολιτικών ασφάλειας, ιδιαίτερα σε ότι αφορά τον έλεγχο προσπέλασης πληροφοριακών πόρων. Η μελέτη επικεντρώνεται σε θέματα διαχείρισης ελέγχου προσπέλασης, με σκοπό την καταγραφή και ταξινόμηση των αντίστοιχων προβλημάτων στα πλαίσια των σύγχρονων συστημάτων εφαρμογών για συνεργατικά περιβάλλοντα. Για το σκοπό αυτό, μελετώνται και αξιολογούνται προηγούμενες εργασίες για πολιτικές και μοντέλα ασφάλειας, ιδιαίτερα σε ότι αφορά τις νέες απαιτήσεις που εισάγονται και καταδεικνύουν την ανάγκη σχεδιασμού αποτελεσματικών συστημάτων ελέγχου προσπέλασης που να υποστηρίζουν έγκαιρο και λεπτομερειακό έλεγχο με δυναμική προσαρμογή στις τρέχουσες διαμορφώσεις των πληροφοριακών συστημάτων και των αναγκών των χρηστών τους. Με βάση τα πορίσματα της μελέτης, διαμορφώνεται και παρουσιάζεται ένα νέο μοντέλο ασφάλειας, που υποστηρίζει τη δυναμική διαχείριση του ελέγχου προσπέλασης σε κατανεμημένα συνεργατικά περιβάλλοντα κατά τη περίοδο εκτέλεσης των εφαρμογών. Επιπλέον, προτείνονται οι κατάλληλοι μηχανισμοί και οι διαδικασίες επιβολής των κανόνων εξουσιοδότησης, με αποκεντρωμένη διαχείριση στη βάση ποικίλων περιορισμών που καθορίζονται είτε κατά την περίοδο σχεδίασης είτε κατά την περίοδο εκτέλεσης. Για την εφαρμογή του προτεινόμενου μοντέλου ασφάλειας επιλέχθηκε ένα τυπικό υποσύστημα πληροφοριακού συστήματος με διεργασίες ροής εργασιών, ώστε να επιβεβαιωθεί η αποτελεσματικότητα των μηχανισμών ασφάλειας. Επιπλέον, παρουσιάζεται η υλοποίηση του προτεινόμενου συστήματος δυναμικής διαχείρισης ελέγχου προσπέλασης με σύγχρονες τεχνολογίες του διαδικτύου και περιγράφεται αναλυτικά η λειτουργία του και οι επιμέρους καταστάσεις στις οποίες βρίσκεται το σύστημα ελέγχου προσπέλασης κατά την περίοδο εκτέλεσης συγκεκριμένων συναλλαγών. Από την εξέταση των αποτελεσμάτων της υλοποίησης προκύπτουν σημαντικά πλεονεκτήματα σε ότι αφορά την ικανοποίηση των απαιτήσεων που τέθηκαν εξ αρχής.
Voice morphology and transitivity alternations in greek
Authors: Φωτιάδου Γεωργία
Published: January 2014

Η διατριβή στοχεύει στην αξιολόγηση εμπειριοκρατικών μοντέλων γλωσσικής επεξεργασίας και μοντέλων γλωσσικής απόκτησης με βάση τη συχνότητα εμφάνισης συγκεκριμένων δομών στον απευθυνόμενο στα παιδιά λόγο. Το φαινόμενο που ερευνάται για την αξιολόγηση των παραπάνω θεωριών είναι οι ‘αλλαγές στην μεταβατικότητα του ρήματος’: Το ρήμα στην Ελληνική μπορεί να έχει Ενεργητική ή Μη Ενεργητική Μορφολογία. Η Ενεργητική Μορφολογία απαντάται σε μεταβατικές και αντιμεταβιβαστικές δομές ή δηλώνουν αμετάβατη δομή, ενώ η Μη Ενεργητική Μορφολογία σε αμετάβατες με αντιμεταβιβαστική ή παθητική ερμηνεία ή δηλώνουν αυτοπάθεια ή αλληλοπάθεια (εκτός της περίπτωσης των αποθετικών ρημάτων που δεν συμπεριλαμβάνονται στην έρευνα). Η αξιολόγηση εμπειριοκρατικών μοντέλων γλωσσικής επεξεργασίας έγινε με την διερεύνηση ‘Εργαστικών’ Ρημάτων με ή χωρίς Διτυπία: Η διαφορά μεταξύ τους έγκειται στο γεγονός ότι τα Εργαστικά με Διτυπία επιτρέπουν την αντιμεταβιβαστική ερμηνεία με Ενεργητική και Μη Ενεργητική Μορφολογία. Μάλιστα στη δεύτερη περίπτωση άλλες ερμηνείες (παθητική, αυτοπαθής) είναι επίσης γραμματικές. Ένα χρονομετρικό πείραμα ανάγνωσης και αποδεκτότητας των προτάσεων απευθύνθηκε σε μονόγλωσσους ενήλικες ομιλητές της Ελληνικής. Τα αποτελέσματα συγκρίθηκαν με τις πιο συχνές ερμηνείες των ίδιων ρημάτων σε Σώματα Κειμένων τυπικού (ΙΕΛ) και άτυπου (Διαδίκτυο) γραπτού λόγου. Τα εμπειρικά δεδομένα δείχνουν ότι ενώ ο βαθμός αποδεκτότητας των προτάσεων ήταν συχνά ανάλογος των συχνότερων ερμηνειών στα Σώματα Κειμένων, ο Γλωσσικός Επεξεργαστής είναι ευαίσθητος σε μορφολογικές ενδείξεις ((Μη) Ενεργητική Μορφολογία) από το στάδιο ανάγνωσης του ρήματος και σε μετέπειτα στάδια στο σημασιολογικό παράγοντα της φύσης (+/-έμψυχο) του συντακτικού υποκειμένου. Η αξιολόγηση θεωριών που προτείνουν ότι η κατάκτηση γλώσσας βασίζεται στην συχνότητα εμφάνισης συγκεκριμένων δομών στον απευθυνόμενο στα παιδιά λόγο έγινε με την πραγματοποίηση ενός μη χρονομετρικού πειράματος αντιστοίχησης εικόνας πρότασης σε 3 ηλικιακές ομάδες παιδιών και μια ομάδα ελέγχου με ενήλικες μονόγλωσσους ομιλητές της Ελληνικής. Τα δεδομένα της ψυχογλωσσολογικής αυτής έρευνας συγκρίθηκαν με τα αποτελέσματα από τα δύο Σώματα Κειμένων. Τα εμπειρικά δεδομένα δείχνουν ότι ενώ οι συχνότερες ερμηνευτικές απαντήσεις των ενηλίκων συμπίπτουν σε αρκετές περιπτώσεις με τις πιο συχνές χρήσεις συγκεκριμένων ρημάτων στα Σώματα Κειμένων, οι απαντήσεις των παιδιών είναι διαφορετικές, εκτός από κάποιες εξαιρέσεις στις απαντήσεις της μεγαλύτερης ηλικιακά ομάδας (Ομάδα 3). Οι απαντήσεις από όλες τις ηλικιακές ομάδες των παιδιών δείχνουν ότι η κατάκτηση της γλώσσας βασίζεται στην Γραμματική (δομή και μορφή), καθώς διαφοροποιούνται ανάλογα με τη Ρηματική Μορφολογία αλλά και το σημασιολογικό παράγοντα [+/- έμψυχου] συντακτικού υποκειμένου. Ωστόσο λόγω της χρονικά περιορισμένης έκθεσης των παιδιών σε γλωσσικά δεδομένα η σύγκλιση των ερμηνειών που αποδίδουν στις δομές που εξετάστηκαν με τις ερμηνείες των ενηλίκων επιτυγχάνεται αργότερα, δηλαδή στις πρώτες τάξεις του Δημοτικού (π.χ. Ρηματικές Κατηγορίες όπως τα ‘αυτοπαθή ρήματα’).
Οι επιδράσεις της Ευρωπαϊκής Κοινότητας, ως πολιτικού, οικονομικού και κοινωνικού διεθνούς σχηματισμού, στη διαμόρφωση της Ελληνικής εκπαιδευτικής πολιτικής και του παιδαγωγικού κανόνα, 1959-1981
Authors: Ρουσσάκης Ιωάννης
Published: January 2014

Σ’ αυτή τη διατριβή επιχειρήθηκε να διερευνηθεί αν ο Ευρωπαϊκός προσανατολισμός της Ελλάδας, όπως εκφράστηκε στο τέλος της δεκαετίας του 1950, με τη Σύνδεση της χώρας με την Ευρωπαϊκή Οικονομική Κοινότητα και επαναβεβαιώθηκε μετά την αποκατάσταση της Δημοκρατίας, το 1974, με την προσπάθεια πλήρους ένταξης της χώρας στην Κοινοτική διαδικασία της Ευρωπαϊκής Ολοκλήρωσης, επέδρασε κατά τρόπο εμφανή και ουσιαστικό, τόσο σε επίπεδο ρηματικού λόγου όσο και σε επίπεδο πραγματικών εκπαιδευτικών πολιτικών επιλογών, στις τελέσφορες ή ατελέσφορες εκπαιδευτικές πρωτοβουλίες, προσπάθειες αλλαγής και μεταρρυθμίσεις της περιόδου 1959-1981. […]
Gerhard Richter
Authors: Καλδής Παναγιώτης
Published: January 2014

[…] Σ’ αυτή τη μελέτη επιχειρείται να προσεγγιστεί ο ιδιαίτερος χαρακτήρας του έργου του Richter, αφ’ ενός μέσω μιας ιστορικής επισκόπησης της εικαστικής διαδρομής του - επισκόπηση που ακολουθεί τη μεταπολεμική εξέλιξη της Τέχνης στην Ευρώπη, και τη Γερμανία πιο ειδικά, - αφ’ ετέρου μέσω της προσπάθειας να διερευνηθούν οι σχέσεις Φωτογραφίας - Ζωγραφικής σε αυτό. […]
Έλεγχος έξυπνων κατασκευών με εφαρμογή στο αντικείμενο του πολιτικού μηχανικού
Authors: Μουτσοπούλου Αμαλία
Published: January 2014

Η χρήση των τεχνολογιών του ενεργού ελέγχου σε έξυπνες κατασκευές παρουσιάζεται σε αυτή τη διατριβή. Μια έξυπνη κατασκευή μπορεί να οριστεί ως μια κατασκευή ή ένα δομικό στοιχείο με ενσωματωμένους αισθητήρες και ενεργοποιητές καθώς και ένα σύστημα ελέγχου που βοηθάει την κατασκευή να αντιδράει αυτόματα σε εξωτερικά ερεθίσματα που ασκούνται σε αυτή και μετά να καταστέλλει ανεπιθύμητες επιδράσεις ή να βελτιώνει επιθυμητές επιδράσεις. Ως παράδειγμα μελετάται μια έξυπνη δοκός με ενσωματωμένους πιεζοηλεκτρικούς ενεργοποιητές με στόχο την καταστολή των ταλαντώσεων κάτω από ντετερμινιστικές και στοχαστικές φορτίσεις. Αρχικά, εξετάστηκε το κριτήριο του γραμμικού τετραγωνικού ελέγχου με χρήση παρατηρητή και έγινε ρύθμιση της κατακόρυφης θέσης της στη θέση ισορροπίας της. Στη συνέχεια εφαρμόστηκαν πιο προχωρημένες τεχνικές ελέγχου όπως το κριτήριο H∞. Το πλεονέκτημα του ελέγχου H∞ οφείλεται στη δυνατότητα να λάβουμε υπόψη στους υπολογισμούς το χειρότερο αποτέλεσμα των αβέβαιων διαταραχών και του θορύβου του συστήματος. Είναι δυνατόν να συνθέσουμε ένα H∞ ελεγκτή που θα είναι εύρωστος έως ένα προκαθορισμένο ποσοστό σφαλμάτων μοντελοποίησης. Τα αποτελέσματα είναι πολύ καλά και παρατηρείται καταστολή της ταλάντωσης ακόμα και για πραγματική αιολική φόρτιση, με τις τάσεις των πιεζοηλεκτρικών να βρίσκονται εντός των ορίων αντοχής τους. Θέλοντας να μειωθούν οι υπολογιστικές απαιτήσεις του μοντέλου, μειώθηκε η τάξη του ελεγκτή, με τη βοήθεια μη παραμετρικής και μη κυρτής βελτιστοποίησης, και χρησιμοποιώντας τον ελεγκτή HIFOO. Η καλή απόδοση του ελεγκτή διατηρήθηκε ακόμα και για πολύ μικρότερο βαθμό του συστήματος. Στη συνέχεια θέλοντας να ληφθούν υπόψη οι αβεβαιότητες μοντελοποίησης, εξαιτίας των διαφορών ανάμεσα στο πραγματικό μοντέλο και στο μαθηματικό μοντέλο προσομοίωσης, ελέγχθησαν τα εύρωστα χαρακτηριστικά του ελεγκτή H∞. Τέλος λαμβάνοντας υπόψη τις μη γραμμικότητες του συστήματος που παραλείπονται κατά τη μοντελοποίηση, την ανακριβή γνώση των τιμών και των παραμέτρων του μοντέλου και τη φυσιολογική μεταβολή των τιμών κατά τη διάρκεια λειτουργίας των κατασκευών, εισάγονται οι αβεβαιότητες μοντελοποίησης. Έγινε ανάλυση και σύνθεση ενός εύρωστου μ-ελεγκτή, με τη βοήθεια της επαναληπτικής μεθόδου D – K. Συγκρίθηκαν και σχολιάστηκαν τα αποτελέσματα με τη χρήση των διαφορετικών ελεγκτών.
Μοριακή ανάλυση της στόχευσης και μεταφοράς προπρωτεϊνών από την Sec Μεταθετάση
Authors: Γκουρίδης Γεώργιος
Published: January 2014

Πάνω από το 30% του βακτηριακού πρωτεώματος λειτουργεί στην επιφάνεια ή εκτός του κυττάρου στο οποίο παράχθηκε. Για τον λόγο αυτό η εξέλιξη δημιούργησε δεκαέξι μονοπάτια μεταφοράς μεμβρανικών και εκκριτικών πρωτεϊνών. Από αυτά μόνο το Sec μονοπάτι είναι πανταχού παρόν και αναγκαίο για την βιωσιμότητα του βακτηριακού κυττάρου. Η πλειοψηφία των εκκριτικών πρωτεϊνών που προορίζονται για το περίπλασμα ή την εξωτερική μεμβράνη του βακτηρίου, διαπερνούν την εσωτερική μεμβράνη μέσω της Sec μεταθετάσης. Το ολοένζυμο της μεταθετάσης αποτελείται από το SecYEG κανάλι μετατόπισης και από την ΑΤΡάση του συστήματος, SecA. Το κανάλι μετατόπισης έχει την δυνατότητα να μεταφέρει τις πολυπεπτιδικές αλυσίδες από το κυτταρόπλασμα στο περίπλασμα ή να τις ενθέτει στην λιπιδική διπλοστοιβάδα. Η ΑΤΡάση ωθεί σταδιακά, πραγματοποιώντας κύκλους υδρόλυσης, τις πολυπεπτιδικές αλυσίδες στο κανάλι μετατόπισης. Η εύρεση του τρόπου με τον οποίο οι εκκριτικές πρωτεΐνες στοχεύονται και μετατοπίζονται από την Sec μεταθετάση αποτέλεσε το αντικείμενο της παρούσας διατριβής. Με την ανάπτυξη κατάλληλων υποστρωμάτων διαπιστώσαμε ότι οι εκκριτικές πρωτεΐνες στοχεύονται μέσω της SecA στο SecYEG κανάλι μετατόπισης. Το ώριμο τμήμα των εκκριτικών πρωτεϊνών είναι αυτό το οποίο αναγνωρίζεται από την ATPάση του συστήματος και σε αυτό οφείλεται η στόχευση των εκκριτικών πρωτεϊνών, αρκεί να βρίσκεται σε μια μη-εγγενή στερεοδιαμόρφωση. Ο τρόπος αυτός στόχευσης είναι ανεξάρτητος του πεπτιδίου σήμα και της σαπερόνης SecB και πιθανόν γενικός για όλα τα βακτήρια. Μετά την στόχευση του ώριμου τμήματος στο ολοένζυμο της μεταθετάσης το πεπτίδιο σήμα “καταλύει” την μετατόπισή του, μέσω δύο διακριτών συμβάντων. Αρχικά το πεπτίδιο σήμα προκαλεί μείωση της ενέργειας ενεργοποίησης της μεταθετάσης μέσω της εξασθένησης των αλληλεπιδράσεων μεταξύ των δύο περιοχών του “DEAD” κινητήρα της SecA. Στην συνέχεια η φυσική παρουσία του πεπτιδίου σήμα στο αυλάκι πρόσδεσης του, στην SecA προκαλεί αποκόλληση των δύο περιοχών του κινητήρα της SecA έτσι ώστε να πραγματοποιηθούν πολλαπλοί κύκλοι υδρόλυσης και εισαγωγής- εξαγωγής της SecA στο κανάλι μετατόπισης, οι οποίοι οδηγούν την μετατόπιση της πολυπεπτιδικής αλυσίδας στο περίπλασμα. Τα αποτελέσματα της διατριβής αυτής ξεκαθαρίζουν πολλά σημεία της μοριακής βάσης της Sec-εξαρτώμενης μετατόπισης προπρωτεϊνών και προτρέπουν σε μια δραστική αναθεώρηση του δόγματος περί της στόχευσης των εκκριτικών πρωτεϊνών και τον ρόλο των πεπτιδίων σήμα στην μετατόπιση.
Θερμική οξείδωση και πολυμερισμός ελαίων
Authors: Καλαντζάκης Γεώργιος
Published: January 2014

Σκοπός της διατριβής ήταν η διερεύνηση της ικανότητας πλούσιων σε αντιοξειδωτικά φυσικών προϊόντων να επιβραδύνουν τις αντιδράσεις θερμικής οξείδωσης και πολυμερισμού στα έλαια που θερμαίνονται στους 180ºC. Η παρακολούθηση των μεταβολών κατά τη θέρμανση των ελαίων έγινε με εξέταση της ικανότητάς τους να δεσμεύουν ελεύθερες ρίζες και κυρίως με μέτρηση του αριθμού ανισιδίνης, προσδιορισμό της περιεκτικότητας σε πολικά συστατικά και, κατά περίπτωση, εξακρίβωση της σύστασης σε λιπαρά οξέα. Μελετήθηκε η επίδραση της προσθήκης αιθανολικού ή ακετονικού εκχυλίσματος των φυτών Salvia triloba L. και Satureja hortensis L. στη θερμική σταθερότητα παρθένου ελαιολάδου, εξευγενισμένων ελαίων και κατάλληλου για τηγάνισμα μίγματος ελαίων. Τα εκχυλίσματα των φυτών επιβράδυναν ικανοποιητικά τη θερμική αλλοίωση των ελαίων, με το ακετονικό εκχύλισμα του S. hortensis L., αν και πτωχότερο σε φαινόλες, να προστατεύει αποτελεσματικότερα κυρίως τα πλούσια σε λινελαϊκό οξύ και τοκοφερόλες έλαια, εξαιτίας πιθανώς της ποιοτικής σύστασής του. Επίσης, μελετήθηκε η επίδραση των ασαπωνοποίητων συστατικών του ελαίου των φλοιών σησαμόσπορων (ΑΣ) στη θερμική σταθερότητα ελαίων πλούσιων σε ελαϊκό ή λινελαϊκό οξύ. Διερευνήθηκε αν η προσθήκη ελαίου φλοιών σε εξευγενισμένο ελαιόλαδο βελτιώνει τη θερμική σταθερότητα και ακολούθως η επίδραση της προσθήκης ΑΣ και των επιμέρους κλασμάτων τους στη θερμική σταθερότητα εξευγενισμένου ελαιολάδου ή ηλιελαίου και τριακυλογλυκερολών ηλιελαίου, αντίστοιχα. Τα ΑΣ παρεμπόδισαν σημαντικά τη θερμική υποβάθμιση των ελαίων. Τα κλάσματα των στερολών και των λιγνανών ήταν εξίσου δραστικά, ενώ δεν παρατηρήθηκε συνέργεια μεταξύ τους. Τα παραπάνω φυτά και οι φλοιοί σησαμόσπορων είναι πηγές συστατικών που συμβάλουν στη βελτίωση της θερμικής σταθερότητας ελαίων κατάλληλων για το τηγάνισμα τροφίμων.
Ο μοναχισμός κατά τον Άγιον Συμεών Θεσσαλονίκης
Authors: Μακρής Γεράσιμος
Published: January 2014

Η παρούσα διατριβή μελέτησε και εξάντλησε όλα τα γραπτά κείμενα του Αγίου Συμεών, βρίσκοντας και κατατάσσοντας κάθε τι που είχε σχέση με τον μοναχισμό, αναλύοντας και σχολιάζοντας πάντα ταύτα αλλά και συγκρίνοντας αυτά, κατά δύναμη με άλλα πατερικά κείμενα.
Η παραγωγή χρήσιμων πληροφοριών για τη λήψη επιχειρηματικών αποφάσεων στα πλαίσια του λογιστικού - κοστολογικού πληροφοριακού συστήματος
Authors: Παυλάτος Οδυσσέας
Published: January 2014

Κύριος σκοπός της διατριβής είναι η διερεύνηση της ποιότητας (χρησιμότητας) των πληροφοριών της Λογιστικής Κόστους που παρέχονται από τα Λογιστικά Πληροφοριακά Συστήματα των επιχειρήσεων. Για τη διερεύνηση του κύριου στόχου της διατριβής, πραγματοποιήθηκε σε πρώτο στάδιο μία ποιοτική έρευνα (qualitative research) σε εμπειρογνώμονες με τη μέθοδο των Δελφών, με σκοπό να αποκτηθεί μια αρχική εικόνα (exploratory purpose) σχετικά με τα θεμελιώδη ποιοτικά χαρακτηριστικά γνωρίσματα που είναι σκόπιμο να συγκεντρώνουν οι πληροφορίες της Λογιστικής Κόστους καθώς και για τους παράγοντες που συμβάλουν στην παροχή τους. Στη συνέχεια, με βάση τα ευρήματα της ποιοτικής έρευνας, πραγματοποιήθηκε μία ποσοτική έρευνα (quantitative research), σε δείγμα 100 ξενοδοχειακών επιχειρήσεων όπου διερευνήθηκε η στάση των οικονομικών διευθυντών απέναντι στα θεμελιώδη ποιοτικά χαρακτηριστικά γνωρίσματα των πληροφοριών της Λογιστικής Κόστους καθώς και στους παράγοντες που συμβάλουν στην παροχή τους. Παράλληλα, με βάση την ποσοτική έρευνα, διαπιστώθηκε πως η παροχή ποιοτικών πληροφοριών της Λογιστικής Κόστους μέσω των λογιστικών πληροφοριακών συστημάτων είναι συναφής με ορισμένα επιχειρησιακά χαρακτηριστικά καθώς και με ορισμένα χαρακτηριστικά της λογιστικής και της χρηματοοικονομικής τους οργάνωσης. Επιπρόσθετα, προσδιορίστηκαν οι απόψεις της ανώτατης διοίκησης των ξενοδοχειακών επιχειρήσεων που συμβάλουν στατιστικά σημαντικά περισσότερο στο διαχωρισμό τους σε δύο ομάδες, σε εκείνες που παρέχουν ποιοτικές πληροφορίες της Λογιστικής Κόστους και σε εκείνες που παρέχουν λιγότερο ή καθόλου ποιοτικές πληροφορίες, οι οποίες είναι ο προσανατολισμός της απέναντι στο κόστος και η χρήση των πληροφοριών της Λογιστικής του Κόστους στη λήψη επιχειρηματικών αποφάσεων, στον προγραμματισμό και στον έλεγχο της επιχειρηματικής δράσης.
Παράγοντες επηρεασμού και διαμόρφωσης της επιλογής μεταφορικού μέσου στις χερσαίες εμπορευματικές μεταφορές στην Ελλάδα
Authors: Μοσχόβου Τιτίκα-Τατιάνα
Published: January 2014

Βασικός στόχος της διδακτορικής αυτής διατριβής είναι η ανάλυση και διερεύνηση της διαδικασίας και των κριτηρίων με βάση τα οποία γίνεται η επιλογή μεταφορικού μέσου στις εμπορευματικές μεταφορές στην Ελλάδα. Ειδικότερα, η εργασία παρουσιάζει καταρχήν τη σημερινή κατανομή του μεταφορικού έργου στα διάφορα μέσα τόσο στην Ευρώπη όσο και στην Ελλάδα (για τις χερσαίες μεταφορές) επικεντρώνοντας στα στατιστικά στοιχεία και εικόνες που βοηθούν στην κατανόηση του φαινομένου της επιλογής μέσου. Στη συνέχεια, γίνεται μια ανάλυση της διαδικασίας επιλογής μεταφορικού μέσου, όπου περιγράφονται αναλυτικά: o οι φορείς, λήπτες αποφάσεων που επηρεάζουν την επιλογή μέσου, o τα βασικότερα κριτήρια με τα οποία φαίνεται να γίνεται η επιλογή αυτή σήμερα, και o τα ιδιαίτερα χαρακτηριστικά σε συγκεκριμένες εφοδιαστικές αλυσίδες μεταφοράς και πώς αυτά επηρεάζουν την επιλογή μεταφορικού μέσου. Ειδικά για την Ελλάδα, η εργασία συγκέντρωσε στοιχεία από διάφορες στατιστικές πηγές (όπου αυτό ήταν δυνατόν) αλλά και από ειδική έρευνα ερωτηματολογίου την οποία σχεδίασε και εκπόνησε σε 100 περίπου εταιρείες. Από την έρευνα αυτή προέκυψαν στοιχεία τόσο όσον αφορά γενικά τη συμπεριφορά της επιλογής μεταφορικού μέσου στην Ελλάδα όσο και για τη διαμόρφωση συγκεκριμένων σχέσεων και μοντέλων που εκφράζουν τη συμπεριφορά αυτή. Διαμορφώθηκαν έτσι, συγκεκριμένα μοντέλα τόσο γραμμικής παλινδρόμησης όσο και logit από τα οποία μπορεί κανείς να εξάγει πολύτιμα συμπεράσματα σχετικά με τη βαρύτητα των διαφόρων κριτηρίων, τη σχέση τους με την πιθανότητα επιλογής μέσου, κλπ. Λόγω έλλειψης επαρκών στοιχείων η μαθηματική ανάλυση περιορίστηκε στη σχέση φορτηγού / τρένου. Με βάση τα αποτελέσματα που συγκεντρώθηκαν εξάγονται χρήσιμα συμπεράσματα και γίνονται στο τέλος προτάσεις για περαιτέρω έρευνα αλλά και αξιοποίηση των αποτελεσμάτων στη διαμόρφωση πολιτικής και λήψης μέτρων από τους φορείς παροχής υπηρεσιών μεταφορών ώστε να επηρεάσουν υπέρ αυτών την επιλογή.
Επαγγελματική έκθεση στον αμίαντο
Authors: Μάρκου Σταματία
Published: January 2014

Σκοπός της εργασίας ήταν η μελέτη της ακτινολογικής εικόνας, της αναπνευστικής λειτουργίας και της αιτίας θανάτου όσων απεβίωσαν σε εργοστάσιο αμιαντοτσιμέντου που λειτούργησε στη Δυτική Θεσσαλονίκη από το 1968 έως το 2004, και στο οποίο χρησιμοποιήθηκε αποκλειστικά χρυσοτίλης. Στην Ελλάδα δεν έχει διεξαχθεί ανάλογη συστηματική μελέτη. Μελετήθηκαν 317 συνταξιούχοι και εργαζόμενοι οι οποίοι υποβλήθηκαν όλοι σε απλή ακτινογραφία θώρακα και απλή σπιρομέτρηση, ενώ 113 από αυτούς και σε υψηλής ευκρίνειας αξονική τομογραφία θώρακα (HRCT), πλήρη σπιρομέτρηση και διάχυση με μονοξείδιο του άνθρακα. Η συγκέντρωση των ινών αμιάντου στον αέρα του εργοστασίου μετρήθηκε με ειδική αντλία και μικροσκόπηση του φίλτρου της αντλίας. Παθολογικά ευρήματα στην ακτινογραφία θώρακα παρουσίασαν 55 εξετασθέντες (17,4%) ενώ παρεγχυματικές βλάβες διαπιστώθηκαν μόνο σε έναν. Οι ακτινολογικές βλάβες συσχετίζονταν με την ηλικία και το κάπνισμα. Παθολογικά ευρήματα στην HRCT θώρακα παρουσίασαν 74 εξετασθέντες (65,5%) από τα οποία 61,1% ήσαν υπεζωκοτικά και 33,6% παρεγχυματικά. Αυτά σχετίζονταν με την ηλικία και το χρόνο από την πρώτη έκθεση στον αμίαντο. Σημειώθηκαν 47 θάνατοι, 20 από καρδιαγγειακά νοσήματα και 27 από κακοήθη νεοπλάσματα, από τα οποία τα 15 αφορούσαν τον πνεύμονα. Ο συνολικός αριθμός νεοπλασμάτων που διαγνώσθηκαν ήταν 32, από τα οποία 19 εντοπίστηκαν στον πνεύμονα. Δεν βρέθηκε περίπτωση κακοήθους μεσοθηλιώματος. Συμπερασματικά, οι ακτινολογικές βλάβες που προκαλούνται από την έκθεση σε συγκεντρώσεις ινών αμιάντου (χρυσοτίλης) που δεν υπερβαίνουν τα ανώτερα επιτρεπόμενα όρια είναι συχνές. Η HRCT θώρακα ως μέθοδος για την ανίχνευση των βλαβών υπερτερεί σημαντικά της απλής ακτινογραφίας θώρακα. Η αναπνευστική λειτουργία επηρεάζεται σε μικρό βαθμό. Οι θάνατοι από κακοήθη νοσήματα είναι λιγότερο συχνοί των αναμενόμενων.
Η καρδιακή λειτουργία σε παιδιά με ιστορικό περιγεννητικής ασφυξίας
Authors: Μπουντά Ανδριάνα
Published: January 2014

Η περιγεννητική ασφυξία αποτελεί μία από τις κυρίες αιτίες θνησιμότητας ή νοσηρότητας των νεογνών. Θεωρήσαμε σκόπιμο να μελετήσουμε παιδιά με περιγεννητική ασφυξία ώστε να διευκρινισθούν οι χρόνιες συνέπειες της υποξαιμίας κατά το τοκετό στην καρδιακή λειτουργία. Μελετήθηκαν 102 παιδιά ηλικίας 6-14 παιδιά ηλικίας 6-14 ετών. Τα 41 παιδιά ήταν η ομάδα μελέτης η οποία χωρίσθηκε σε 3 υποομάδες: 14 παιδιά που γεννήθηκαν τελειόμηνα με περιγεννητική ασφυξία, 13 παιδιά που γεννήθηκαν πρόωρα, και 14 παιδιά που γεννήθηκαν πρόωρα με περιγεννητική ασφυξία. Την ομάδα των μαρτύρων αποτέλεσαν 61 παιδιά που γεννήθηκαν τελειόμηνα με ελεύθερο περιγεννητικό ιστορικό. Η εκτίμηση της καρδιακής λειτουργίας έγινε υπερηχοκαρδιογραφικά με τον υπολογισμό των ανατομικών διαστάσεων των αριστερών καρδιακών κοιλοτήτων και της αορτής και των λειτουργικών παραμέτρων κλάσμα εξώθησης, κλάσμα βράχυνσης, μέγιστη ταχύτητα της διαμιτροειδικής ροής. Μελετήθηκαν οι κολποκοιλιακές και οι μιτροειδείς βαλβίδες. Συμπερασματικά η περιγεννητική ασφυξία δεν έχει μακροπρόσθεσμες επιδράσεις στη συστολική και διαστολική καρδιακή λειτουργία. Η βαριά περιγεννητική ασφυξία επηρεάζει τις κολποκοιλιακές βαλβίδες με αυξημένο ποσοστό σε πρόπτωση της μιτροειδούς βαλβίδας και ανεπάρκεια της τριγλώχινας βαλβίδας.
Άμεση - απώτερη επιβίωση και ποιότητα ζωής ασθενών παιδιατρικής μονάδας εντατικής θεραπείας
Authors: Βολακλή Ελένη
Published: January 2014

Σκοπός: να διερευνηθεί η έκβαση παιδιατρικών ασθενών ΜΕΘ. Υλικό-Μέθοδος: προοπτική μελέτη 300 παιδιατρικών ασθενών ΜΕΘ (196 αγόρια και 104 κορίτσια, ηλικίας 54,26 ± 2,8 μηνών, επείγοντα παιδιατρικά περιστατικά 69,8%, τραύμα 22,5%). Καταγραφή: παιδιατρικός δείκτης κινδύνου θανάτου (PRISM III-24), θνητότητα (μονάδας, νοσοκομείου, τριμήνου, εξαμήνου, έτους, δύο ετών) και νοσηρότητα των ασθενών με τις κλίμακες PCPC και POPC (πριν την εισαγωγή και στα προαναφερθέντα διαστήματα). Τιμές: μέση τιμή με αντίστοιχο τυπικό σφάλμα (mean ± SEM), p<0,005. Αποτελέσματα: Η εγκυρότητα του PRISM III-24 στον ελληνικό πληθυσμό ήταν πολύ καλή (ROC 0,892, p<0,001, SMR 0,87, goodness-of-fit test : χ² (3) 0,234, p=0,972). Η μέση τιμή του PRISM III-24 ήταν 8,97 ± 0,45 και η προβλεπόμενη θνητότητα 11,16% ± 1,07 (23,3% των ασθενών είχαν προβλεπόμενη θνητότητα >1%, αποδοτικότητα μονάδας 76,7%). Με μηχανικό αερισμό αντιμετωπίστηκαν 202 ασθενείς (67,3%) για 6,5 ± 0,99 ημέρες. Ο χρόνος παραμονής στη μονάδα ήταν 8,85 ± 1,34 ημέρες και ο χρόνος παραμονής στο νοσοκομείο 20,69 ± 1,65 ημέρες. Η θνητότητα μονάδας ήταν 9,7%, η αθροιστική θνητότητα νοσοκομείου 12,7%, τριμήνου 15%, εξαμήνου 16,7%, έτους 19%, δύο ετών 19%. Δύο χρόνια μετά την έξοδο από τη ΜΕΘ η PCPC επανήλθε στα προ της εισαγωγής επίπεδα ενώ η POPC υπολειπόταν ελαφρά. Συμπεράσματα: η θνητότητα μονάδας (9,7%) ήταν καλύτερη από την προβλεπόμενη (SMR 0,87) και σύμφωνη με τα χαρακτηριστικά και τη βαρύτητα της νόσου του πληθυσμού. Η πλειονότητα των ασθενών που επιβίωσαν στα δύο έτη (81%) βρίσκονται σε ικανοποιητικές βαθμίδες PCPC (92,8%) και POPC (91,1%) για ανεξάρτητες δραστηριότητες καθημερινής ζωής.
Η άσκηση της παιδιατρικής αναισθησίας σε νοσοκομεία της περιφέρειας
Authors: Βαξεβανίδου Αρχοντία
Published: January 2014

Κατευθυντήριες οδηγίες καθώς και προτάσεις για τη χορήγηση αναισθησίας σε παιδιά στο γενικό νοσοκομείο, που στόχο είχαν να τεθούν επιστημονικά δεδομένα για την άσκηση της Παιδιατρικής Αναισθησίας, διατυπώθηκαν τόσο για τις χώρες της Ευρωπαϊκής Κοινότητας όσο και για τις ΗΠΑ. Αυτές οι κατευθυντήριες οδηγίες, απέχουν πολύ από την Ελληνική αλλά και τη διεθνή πραγματικότητα. Σκοπός της παρούσας μελέτης, ήταν να διερευνηθεί το επίπεδο άσκησης της Παιδιατρικής Αναισθησίας στα νοσοκομεία της περιφέρειας της χώρας. Έγινε προσπάθεια να σκιαγραφηθούν οι υποδομές των αναισθησιολογικών τμημάτων ανάλογα με την γεωγραφική τους κατανομή (κέντρο, περιφέρεια), την δυναμικότητα των νοσοκομείων (μικρή, μεσαία, μεγάλη), όπως και τις διαφορές, ποιοτικές (ηλικία, εκπαίδευση) και ποσοτικές των αναισθησιολόγων, που επηρεάζουν την άσκηση της Παιδιατρικής Αναισθησίας στη χώρα μας και ιδιαίτερα στην περιφέρεια. Συνολικά προσεγγίστηκαν 358 αναισθησιολόγοι, 179 από κάθε γεωγραφική έδρα (αστικό κέντρο, περιφέρεια) και από αυτούς απήντησαν οι 104. Η ανάλυση των αποτελεσμάτων των ερωτηματολογίων, στοιχειοθετεί τον τρόπο άσκησης της Παιδιατρικής Αναισθησίας στα νοσοκομεία της περιφέρειας. Σύμφωνα με αυτά: - Ποσοστό 57,7% των νοσοκομείων της περιφέρειας είναι μικρής δυναμικότητας και απέχουν περισσότερο από 50 χιλιόμετρα από εξειδικευμένο για παιδιά κέντρο. - Μόνο το 11,9% των νοσοκομείων της περιφέρειας διαθέτουν σύμβουλο Παιδοχειρουργό και μόλις το 1,5% αυτών Παιδοαναισθησιολόγο, ενώ κανένα δεν διαθέτει σύμβουλο Εντατικολόγο Παίδων. - Μόνο το 28,4% των νοσοκομείων της περιφέρειας διαθέτει παιδοαναισθησιολογικό εξοπλισμό για επείγοντα και το 50% των νοσοκομείων εξοπλισμό συνυφασμένο με την άσκηση της Παιδιατρικής Αναισθησίας. - Το 71,2% των Παιδοχειρουργικών περιστατικών μικρής και μέσης βαρύτητας αντιμετωπίζεται στo σύνολο των νοσοκομείων από Γενικούς Χειρουργούς, ενώ στα νοσοκομεία της περιφέρειας το ποσοστό αυτό φτάνει το 91%. - Τα επείγοντα παιδοχειρουργικά περιστατικά που αντιμετωπίστηκαν από αναισθησιολόγους, δεν παρουσιάζουν στατιστικώς σημαντική διαφορά μεταξύ νοσοκομείων κέντρου και αυτών της περιφέρειας και αυτό αποδεικνύει ότι το επείγον δεν έχει έδρα, μπορεί να συμβεί οπουδήποτε και γιαυτό επιβάλλεται να αντιμετωπίζεται με συνθήκες που να προσδίδουν ασφάλεια. - Ως σπουδαιότερο κριτήριο των διακομιδών αναδεικνύεται η ηλικία κάτω των 3 ετών και τις διακομιδές συνοδεύουν ως επί το πλείστον ιατροί που δεν είναι εκπαιδευμένοι στα παιδιά. - Ποσοστό 70,7% των αναισθησιολόγων απήντησαν ότι ανησυχούν, όταν χορηγούν αναισθησία σε παιδιά κάθε ηλικίας λόγω έλλειψης εμπειρίας τους, στις ιδιαιτερότητες των παιδιών. - Χαμηλό ποσοστό αναισθησιολόγων της μελέτης μας 9,8% έχουν μετεκπαιδευτεί στο αντικείμενο της Παιδιατρικής Αναισθησίας και της ΜΕΘ παίδων και 12,6% αυτών επισκέφτηκαν για επιστημονική ενημέρωση εξειδικευμένο παιδιατρικό κέντρο στην Ελλάδα. - Παρόλο που 58,3% των αναισθησιολόγων δεν επιθυμούν να ασχολούνται με παιδιά, το 85,4% αυτών πιστεύουν ότι πρέπει να υπάρξει εξειδίκευση στην Παιδιατρική Αναισθησία.
Σχεδίαση δυναμικότητας στις αντίστροφες εφοδιαστικές αλυσίδες με χρήση θεωρίας δυναμικής συστημάτων
Authors: Αθανασίου Ευστράτιος
Published: January 2014

Στην παρούσα διατριβή μελετάται η σχεδίαση δυναμικότητας των διαδικασιών συλλογής και ανακατασκευής χρησιμοποιημένων προϊόντων στις εφοδιαστικές αλυσίδες κλειστού βρόγχου (ΕΑΚΒ), με χρήση θεωρίας Δυναμικής Συστημάτων. Ειδικότερα, λαμβάνεται υπόψη μία ΕΑΚΒ η οποία αποτελείται από τον παραγωγό, το διανομέα, το συλλέκτη και τον ανακατασκευαστή. Ως κριτήριο βελτιστοποίησης θεωρείται η μεγιστοποίηση του συνολικού κέρδους της ΕΑΚΒ. Παρουσιάζονται οι περιπτώσεις όπου η ΕΑΚΒ κατασκευάζει, εμπορεύεται και διαχειρίζεται έναν ή δύο τύπους προϊόντος. Στην περίπτωση όπου υπάρχει ένας τύπος προϊόντος, εντοπίζονται οι βέλτιστες πολιτικές σχεδίασης δυναμικότητας θεωρώντας τη ζήτηση ως γνωστή. Στη συνέχεια διερευνάται η αποδοτικότητα αυτών των πολιτικών λαμβάνοντας υπόψη τη μεταβλητότητα της ζήτησης, το επιθυμητό επίπεδο διατηρούμενων αποθεμάτων και την επίδραση από την απροθυμία του αγοραστικού κοινού να ικανοποιηθεί με καθυστέρηση. Στην περίπτωση όπου υπάρχουν δύο τύποι προϊόντος, εντοπίζονται βέλτιστες πολιτικές σχεδίασης δυναμικότητας για ένα σημαντικό αριθμό προσομοιωτικών πειραμάτων, λαμβάνοντας επιπρόσθετα υπόψη το χρονισμό και τις προτιμήσεις του αγοραστικού κοινού μεταξύ των δύο τύπων προϊόντος, και την ομοιότητα ή διαφορετικότητα των κύκλων ζωής τους. Για τα συστήματα που χαρακτηρίζονται από αβεβαιότητα ή σφάλματα προβλέψεων σε σχέση με τις ροές του συστήματος, παρουσιάζεται η ανάπτυξη μίας γενικής μεθοδολογίας εντοπισμού υποβέλτιστων πολιτικών σχεδίασης δυναμικότητας με την οποία ελαχιστοποιείται ο κίνδυνος εγκατάστασης πλεονάσματος δυναμικότητας που οδηγεί στη μείωση της συνολικής κερδοφορίας της εφοδιαστικής αλυσίδας. Τέλος, παρουσιάζονται τα συμπεράσματα που προέκυψαν από τα πειράματα.
Exploring the strategic determinants of financial performance
Authors: Παπαλεξανδρής Αλέξανδρος
Published: January 2014

It is a well acknowledged fact that different firms operating in similar micro and macro-economic environments experience widely different degrees of success. As such, the main drivers of financial performance and their interrelations have for decades puzzled the minds of academics and practitioners alike. Yet, despite considerable research in the field, there is still a lack of empirical generalizability with regards to the main non-financial determinants of financial performance, and the collective impact that they have on the bottom line, presenting fertile grounds for further empirical investigation. This study utilizes and advances previous research from diverse fields in an attempt to shed some light onto the critical determinants of financial performance, and their multifaceted and non-linear interrelations. In this context, a model has been developed that encompasses several of the most critical customer and internal process antecedents of financial performance and depicts their hypothesized interrelations. This model has been tested by utilizing both survey and objective data, through the use of structural equation modeling and longitudinal analysis techniques, on a sample of 972 customers from 170 branches in two leading Greek banks. The results of the study suggest that: (a) financial performance is significantly affected by critical customer outcome measures such as cross-selling, customer retention and market share, and the impact of these variables on the bottom line can present a lagged effect of one to four quarters; (b) behavioral intentions are composed of two dimensions (patronage and recommended) both of which have a positive relation on the customer outcome measures; (c) the relation between behavioral intentions and actual customer behavior is concave upward shaped for the case of up-selling and cross-selling, thus signifying increasing returns to scale from developing customers’ positive repurchase intentions; (d) service quality can be viewed as a second order construct and has a direct positive impact on both customer satisfaction and perceived value; and (e) customer satisfaction and perceived service value are interrelated and significantly affect behavioral intentions, in addition to fully mediating the impact of service quality on behavioral intentions. Consequently, the present study provides empirical evidence on the significant and lagged relationship of various aspects of financial and non-financial performance.
Μέθοδοι εξόρυξης και επεξεργασίας ερωτημάτων σε ροές δεδομένων
Authors: Κοντάκη Μαρία
Published: January 2014

Η παρούσα διατριβή μελετά προβλήματα διαχείρισης δεδομένων σε ροές δεδομένων με σκοπό την ελάττωση του χρόνου απόκρισης και κατά συνέπεια τη βελτίωση εξυπηρέτησης των χρηστών λαμβάνοντας υπόψη τις απαιτήσεις μνήμης που αποτελεί βασικό περιορισμό στις ροές δεδομένων. Συγκεκριμένα, μελετάμε προβλήματα εξόρυξης δεδομένων όπως ομαδοποίηση και κατηγοριοποίηση σε ροές δεδομένων και αναπτύσσουμε επαυξητικούς αλγορίθμους με χαμηλές απαιτήσεις μνήμης. Εξετάζουμε ερωτήματα ομοιότητας μεταξύ διαφορετικών ροών δεδομένων και προτείνουμε ένα σχήμα δεικτοδότησης κατάλληλο για δυναμικά δεδομένα. Προτείνουμε επίσης αλγόριθμους για την αποτίμηση συνεχών ερωτημάτων προτίμησης σε ροές δεδομένων. Τέλος, μελετάμε προβλήματα διαχείρισης δεδομένων σε δίκτυα αισθητήρων. Παρουσιάζουμε ερωτήματα για την εξαγωγή γνώσης και προτείνουμε αλγορίθμους για την αποτίμησή τους.
Σημασιολογική ανακάλυψη υπηρεσιών ιστού και συλλογιστική οντολογιών με συμπερασματικούς κανόνες
Authors: Μεδίτσκος Γεώργιος
Published: January 2014

Οι υπηρεσίες ιστού έχουν φέρει επανάσταση στον τρόπο επικοινωνίας σε ετερογενή και κατανεμημένα περιβάλλοντα, προσφέροντας την απαραίτητη πρότυπη υποδομή βασισμένη στην XML για την εύκολη και γρήγορη επικοινωνία μεταξύ ανομοιογενών πλατφορμών. Ωστόσο, η χρήση της XML, αν και εγγυάται τη συντακτική διαλειτουργικότητα, αποτυγχάνει να προσδώσει την απαραίτητη σημασιολογική υπόσταση στις υπηρεσίες για την αυτοματοποίηση διαφόρων εργασιών, όπως ανακάλυψη, σύνθεση και εκτέλεση υπηρεσιών ιστού. Για την επίλυση τέτοιων σημασιολογικών αδυναμιών, τα τελευταία χρόνια η έρευνα έχει επικεντρωθεί στο συνδυασμό της τεχνολογίας των υπηρεσιών ιστού με τεχνολογίες του Σημασιολογικού Ιστού. Η βασική ιδέα πίσω από αυτήν την προσπάθεια είναι η σημασιολογική περιγραφή των υπηρεσιών ιστού με χρήση οντολογιών, έτσι ώστε να αποκτήσουν την απαραίτητη σημασιολογία για την επίτευξη της ζητούμενης αυτοματοποίησης με τη χρήση κατάλληλων εργαλείων, όπως για παράδειγμα, συστημάτων συλλογιστικής. Η παρούσα διατριβή πραγματεύεται ένα σύνολο αποδοτικών και δομημένων τεχνικών διαχείρισης και συλλογιστικής οντολογιών OWL σε συστήματα κανόνων, οι οποίες εφαρμόζονται σε μια δομημένη και βασισμένη στη γνώση προσέγγιση για τη σημασιολογική ανακάλυψη υπηρεσιών ιστού με βάση περιγραφές OWL-S. Πιο συγκεκριμένα, προτείνεται μια προσέγγιση για τη συλλογιστική σε οντολογίες OWL με τη χρήση συστημάτων κανόνων παραγωγής που βασίζεται σε προσαρμοσμένους συμπερασματικούς κανόνες. Ο σκοπός αυτής της μεθοδολογίας είναι η αύξηση της απόδοσης της συλλογιστικής σε οντολογίες με μεγάλο αριθμό αντικειμένων, επιτρέποντας επίσης τη χρήση αλγορίθμων των Περιγραφικών Λογικών (Description Logics - DL). Επίσης, προτείνονται μια ομοιογενής και μια χαλαρή υβριδική μεθοδολογία συνδυασμού οντολογιών OWL και αντικειμενοστρεφών συστημάτων κανόνων με σκοπό τη δυνατότητα ανάπτυξης δομημένων και βασισμένων στη γνώση εφαρμογών Σημασιολογικού Ιστού. Με βάση τις παραπάνω τεχνικές διαχείρισης οντολογιών OWL, προτείνονται δύο μεθοδολογίες σημασιολογικής ανακάλυψης υπηρεσιών ιστού με χρήση αφηρημένων περιγραφών OWL-S. Η πρώτη μεθοδολογία ακολουθεί μια βασισμένη στη γνώση προσέγγιση για τη σημασιολογική ανακάλυψη υπηρεσιών ιστού και βασίζεται στην προσαρμογή των συμπερασματικών κανόνων και στη δομημένη (αντικειμενοστρεφή) προσέγγιση χειρισμού των οντολογιών OWL, εφαρμόζοντας τεχνικές εύρεσης όμοιων αντικειμένων που χρησιμοποιούνται στο πεδίο της Δομημένης Συλλογιστικής με Περιπτώσεις. Η δεύτερη μεθοδολογία βασίζεται και επεκτείνει την προηγούμενη, παρουσιάζοντας αυξημένες δυνατότητες στο χειρισμό της σημασιολογίας και της εκφραστικότητας των περιγραφών OWL-S των υπηρεσιών ιστού με τη χρήση ενός συστήματος συλλογιστικής DL. Η νέα αυτή μεθοδολογία εισάγει μη λειτουργικές ιδιότητες στη διαδικασία της ανακάλυψης και επιτρέπει τη χρήση των ιδιοτήτων των οντολογιών για την περιγραφή των υπηρεσιών.
Συμβολή στη θεωρία προγραμματισμού εργασιών και εφαρμογές της στην παραγωγή και στο περιβάλλον
Authors: Ραχανιώτης Νικόλαος
Published: January 2014

Η παρούσα διδακτορική διατριβή έχει ως αντικείμενο την ανάλυση και επίλυση προβλημάτων προγραμματισμού εργασιών σε έναν ή περισσότερους επεξεργαστές με χρονικά μεταβαλλόμενες παραμέτρους και την ανάπτυξη σχετικών εφαρμογών σε θέματα προγραμματισμού-οργάνωσης παραγωγικών λειτουργιών και περιβαλλοντικής προστασίας. Πιο συγκεκριμένα η ερευνητική περιοχή του βιομηχανικού προγραμματισμού εργασιών με μεταβαλλόμενους (αύξοντες ή φθίνοντες) χρόνους εκτέλεσης αναπτύσσεται ραγδαίως τα τελευταία εικοσιπέντε χρόνια. Εργασίες με αυξανόμενους χρόνους εκτέλεσης (deteriorating jobs) θεωρούνται εκείνες, των οποίων η διάρκεια εκτέλεσης είναι αύξουσα συνάρτηση του χρόνου έναρξης της εκτέλεσης και η κατάσταση αυτή εμφανίζεται σε πολλές πραγματικές εφαρμογές. Η έρευνα όσον αφορά τον προγραμματισμό εργασιών περιορίζεται στη μέχρι τώρα σχετική βιβλιογραφία κυρίως στην περίπτωση ενός επεξεργαστή. Προσφάτως έχει επεκταθεί και σε προβλήματα με πολλαπλούς παράλληλους επεξεργαστές ίδιας δυναμικότητας και αυξανόμενους χρόνους εκτέλεσης εργασιών, οι οποίοι εξαρτώνται από τον χρόνο έναρξης εκτέλεσης των εργασιών.
Σχεδιασμός και μελέτη αλγορίθμων για διάδοση πληροφορίας σε μη δομημένα δικτυακά περιβάλλοντα
Authors: Κόγιας Δημήτριος
Published: January 2014

Στα πλαίσια της παρούσας διδακτορικής διατριβής ερευνώνται διάφορες υπάρχουσες τεχνικές για διάδοση πληροφορίας και προτείνονται ορισμένες νέες, για εφαρμογή στο περιβάλλον των μη δομημένων δικτύων. Μη Δομημένα ονομάζονται τα δίκτυα εκείνα, τα οποία λόγω του μεγάλου τους μέγεθος, της κατανεμημένης λειτουργίας τους και της μεγάλης δυναμική τους, καθιστούν αδύνατο για έναν κόμβο να έχει πλήρη γνώση ολόκληρης της τοπολογίας του δικτύου κάθε χρονική στιγμή. Η πρώτη τεχνική που μελετήθηκε ήταν αυτή της πιθανολογικής πλημμύρας. (probabilistic flooding) και η εφαρμογή της σε τυχαίους γράφους. Με τη βοήθεια δύο βοηθητικών τυχαίων γράφων μελετήθηκαν και βρέθηκαν τα ασυμπτωτικά όρια στα οποία πρέπει να βρίσκεται η τιμή της πιθανότητας προώθησης pf (ενός μηνύματος) έτσι ώστε το δίκτυο της πιθανολογικής πλημμύρας να επιτυγχάνει ολική κάλυψη του υφισταμένου συνδεδεμένου τυχαίου γράφου G(N,p) με το μικρότερο δυνατό αριθμό παραγόμενων μηνυμάτων. Επιπλέον αποδείχτηκε πως η εφαρμογή της εν λόγω τεχνικής, σε έναν τυχαίο γράφο, μπορεί να επιτύχει μείωση του παραγόμενου αριθμού μηνυμάτων σε σύγκριση με την τεχνική της πιθανολογικής πλημμύρας. Κατόπιν μελετήθηκε η τεχνική των πολλαπλών ταυτόχρονων δρομέων (Multiple Random Walkers) και παρουσιάστηκαν αναλυτικές εκφράσεις για την κάλυψη που επιτυγχάνεται στην περίπτωση ενός πλήρους γράφου. Κατά τη μελέτη της απόδοσης, ως προς την κάλυψη, σε λιγότερο πυκνές τοπολογίες παρατηρήθηκε μια μικρή χρονική περίοδος στα πρώτα βήματα όπου η κάλυψη που επιτυγχάνεται δεν είναι αποδοτική. Το φαινόμενο οφείλεται στη συσσώρευση στον εναρκτήριο κόμβο ενός μεγάλου αριθμού δρομέων (σύμφωνα με την τεχνική των MRW) οι οποίοι χρειάζονται λίγο χρόνο μέχρι να σταματήσουν να επισκέπτονται επικαλυπτόμενες περιοχές του δικτύου και να καλύπτουν καινούργιους κόμβους. Για την αντιμετώπιση του φαινομένου αυτού προτάθηκε μια τεχνική με την οποία οι τυχαίοι δρομείς αναπαράγονται κατά τη διάρκεια της κίνησης τους μέσα στο δίκτυο και αποφεύγεται η εξαρχής συγκέντρωσης τους σε έναν κόμβο. Τα αποτελέσματα των προσομοιώσεων επιβεβαίωσαν την αποδοτικότερη κάλυψη που επιτυγχάνεται με την τεχνική αυτή. Στη συνέχεια μελετήθηκε η απόδοση της τεχνικής των τυχαίων αναπαραγωγών ως προς τον αριθμό των κόμβων που επισκέπτεται και τη διάταση της πληροφορίας που επιτυγχάνει σε διάφορες τοπολογίες δικτύων. Αποδείχτηκε ότι σε τοπολογίες οι οποίες καταφέρνουν να επιδείξουν την έννοια της γεωγραφικής απόστασης των κόμβων η απόδοση της τεχνικής των τυχαίων αναπαραγωγών μπορεί να καλύψει το κενό ανάμεσα στην απόδοση της τεχνικής της ολικής πλημμύρας και αυτής του μοναδικού τυχαίου δρομέα.
Προστασία προσωπικών δεδομένων στο διαδίκτυο
Authors: Μπάντη-Μαρκούτη Βικτωρία
Published: January 2014

Στην παρούσα διατριβή θα αναλυθούν διεξοδικά ποικίλα νομικά ζητήματα προστασίας προσωπικής ζωής και προσωπικών δεδομένων. Σκοπός είναι να καταστεί σαφής η διασύνδεση αλλά και η σύγκρουση τους με την ελευθερία έκφρασης και την ελευθερία πληροφόρησης στο διαδίκτυο κυρίως μέσω πνευματικών έργων που προστατεύονται από το δίκαιο της πνευματικής ιδιοκτησίας. Ιδιαίτερη έμφαση θα δοθεί στα τεχνολογικά μέτρα στο διαδίκτυο που στοχεύουν στον αυστηρότατο έλεγχο της διανομής των έργων πνευματικής ιδιοκτησίας παραβιάζοντας συγχρόνως τα προσωπικά δεδομένα των χρηστών. […]
Αρχικός σχεδιασμός οχημάτων με κριτήριο την ευστάθεια
Authors: Καραογλανίδης Γεώργιος
Published: January 2014

Για τον προσδιορισμό της οδικής συμπεριφοράς ενός οχήματος κατά τα πρώτα στάδια του σχεδιασμού του, απαιτείται πλήθος παραδοχών και απλοποιήσεων. Η συνηθέστερη προσέγγιση γίνεται με τη βοήθεια απλοποιημένων υπολογιστικών διαδικασιών όπως αυτής του μοντέλου ενός ίχνους. Σε πολλές περιπτώσεις όμως η προσέγγιση αυτή δεν επιτρέπει την επιτυχημένη εκλογή των βασικών γεωμετρικών διαστάσεων της ανάρτησης και του συστήματος διεύθυνσης. Γι’ αυτό υπάρχει ανάγκη να αναπτυχθεί μία πιο πλήρης διαδικασία για την εκλογή των βασικών γεωμετρικών μεγεθών που χαρακτηρίζουν την οδική συμπεριφορά ενός οχήματος. Για τη διερεύνηση της επίδρασης των παραπάνω μεγεθών στην οδική συμπεριφορά ενός οχήματος ο κ. Καραογλανίδης ανέπτυξε ένα νέο μοντέλο υπολογισμού των συντελεστών ευστάθειας και κατευθυντικότητας ενός οχήματος τεσσάρων τροχών που μπορεί να εφαρμοστεί από το αρχικό στάδιο του σχεδιασμού του. Η αξία της προτεινόμενης διαδικασίας έγκειται στο γεγονός ότι τόσο η επίδραση του μηχανισμού της ανάρτησης όσο και του συστήματος διεύθυνσης μπορούν να προσδιορισθούν με επαρκή ακρίβεια χωρίς την ανάγκη της πλήρους γεωμετρικής περιγραφής τους. Σε επόμενο στάδιο της εργασίας του ο υποψήφιος υπολόγισε και σχεδίασε την ανάρτηση και το σύστημα διεύθυνσης του αγωνιστικού οχήματος Formula ART 7 του οποίου μέρος κατασκευάστηκε στο Εργαστήριο Στοιχείων Μηχανών και Μηχανολογικού Σχεδιασμού. Το όχημα αυτό επιτρέπει την μελέτη της επίδρασης διαφόρων γεωμετρικών παραμέτρων στην οδική συμπεριφορά του μέσω ρυθμίσεων του μηχανισμού της ανάρτησης και του συστήματος διεύθυνσης. Στη συνέχεια, έχοντας ως βάση σύγκρισης τα γεωμετρικά και τεχνικά χαρακτηριστικά του αγωνιστικού οχήματος ART 7, ο υποψήφιος επιβεβαίωσε την ακρίβεια των υπολογισμών συγκρίνοντας τους με τα αποτελέσματα που προκύπτουν με χρήση άλλων γνωστών μοντέλων. Συγκεκριμένα, επιλέχθηκαν το μοντέλο ενός ίχνους και η εφαρμογή ADAMS της MSC. Στο τελευταίο μέρος της εργασίας του ο υποψήφιος χρησιμοποιώντας την προαναφερθείσα μεθοδολογία έκανε συγκριτική ανάλυση οχημάτων με μεταβλητές παραμέτρους και παρουσίασε διαγράμματα μεταβολής των συντελεστών ευστάθειας και κατευθυντικότητας. Τα διαγράμματα αυτά μπορούν να λειτουργήσουν ως συστάσεις για την επιλογή των βασικών γεωμετρικών και κατασκευαστικών μεγεθών των οχημάτων κατά το στάδιο του αρχικού σχεδιασμού.